สรุปธุรกิจค้าปลีก ทั้งหมด
ธุรกิจค้าปลีกเป็นส่วนหนึ่งในชีวิตของคนจำนวนมาก รู้ไหมว่าในปี 2560 มูลค่าธุรกิจค้าปลีกของประเทศไทยอยู่ที่ 3.5 ล้านล้านบาท คิดเป็นประมาณ 23% ของ GDP แล้วธุรกิจค้าปลีกจริงๆ มันคืออะไร ลงทุนแมนจะมาเล่าให้ฟัง
18 ต.ค. 2561

สรุปธุรกิจค้าปลีก ทั้งหมด / โดย ลงทุนแมน
ธุรกิจค้าปลีกเป็นส่วนหนึ่งในชีวิตของคนจำนวนมาก
รู้ไหมว่าในปี 2560 มูลค่าธุรกิจค้าปลีกของประเทศไทยอยู่ที่ 3.5 ล้านล้านบาท
คิดเป็นประมาณ 23% ของ GDP
แล้วธุรกิจค้าปลีกจริงๆ มันคืออะไร
ลงทุนแมนจะมาเล่าให้ฟัง
ก่อนอื่นเรามารู้จักกับภาพรวมธุรกิจค้าปลีกก่อน ซึ่งสามารถแบ่งออกเป็น 2 กลุ่มใหญ่ๆ คือ
1.ธุรกิจค้าปลีกดั้งเดิม (Traditional Trade)
ลักษณะของร้านค้าเหล่านี้จะไม่ได้ให้ความสำคัญกับการตกแต่งร้านมากนัก
สินค้าจะถูกวางกันตามความพอใจ และบริหารโดยบุคคลใดบุคคลหนึ่ง เช่น ร้านค้าตามตลาดนัด ร้านแผงลอย และที่รู้จักกันมากที่สุดก็คือ ร้านโชห่วย
โดยในปี 2560 ธุรกิจค้าปลีกดั้งเดิมมีส่วนแบ่งประมาณ 32% ของมูลค่าธุรกิจค้าปลีกทั้งหมด
2.ธุรกิจค้าปลีกสมัยใหม่ (Modern Trade)
ร้านค้าในกลุ่มนี้จะลงทุนในการตกแต่งร้าน มีการจัดเก็บและจำหน่ายสินค้าอย่างเป็นระบบ มีอำนาจต่อรองสูง สามารถขายสินค้าในปริมาณมากได้
รูปแบบร้านค้ามักจะไม่ค่อยแตกต่างกันมากนักไม่ว่าจะไปตั้งอยู่ที่ไหน เช่น ห้างสรรพสินค้า ร้านสะดวกซื้อต่างๆ โดยธุรกิจค้าปลีกสมัยใหม่ (รวมในส่วนของออนไลน์) มีส่วนแบ่งประมาณ 68% ในมูลค่าธุรกิจค้าปลีกทั้งหมด
สำหรับธุรกิจค้าปลีกสมัยใหม่ที่หลายคนคุ้นเคย แบ่งออกได้เป็น 5 ประเภทหลักๆ คือ
1. ห้างสรรพสินค้า (Department Store) เช่น เซ็นทรัล, โรบินสัน, เดอะมอลล์
2. ดิสเคาน์สโตร์ (Hypermarket/ Cash and Carry) เช่น เทสโก้ โลตัส, บิ๊กซี, แม็คโคร
3. ซูเปอร์มาร์เก็ต (Supermarket) เช่น ท็อปส์, วิลล่า มาร์เก็ท, ฟู้ดแลนด์
4. ร้านสะดวกซื้อ (Convenience Stores) เช่น 7-11, แฟมิลี่มาร์ท, ลอว์สัน 108
5. ร้านค้าปลีกขายสินค้าเฉพาะอย่าง (Specialty Store) เช่น วัตสัน, บู๊ทส์, ซูเปอร์สปอร์ต, เพาเวอร์บาย, ออฟฟิศเมท, บีทูเอส, ซีเอ็ด
แล้วรายได้และกำไรในปี 2560 ของบริษัทในกลุ่มต่างๆ เหล่านี้เป็นอย่างไร
ธุรกิจห้างสรรพสินค้า
บริษัท สรรพสินค้าเซ็นทรัล จำกัด รายได้ 40,784 ล้านบาท กำไร 3,132 ล้านบาท
บริษัท โรบินสัน จำกัด (มหาชน) รายได้ 30,860 ล้านบาท กำไร 2,742 ล้านบาท
บริษัท เดอะมอลล์ กรุ๊ป จำกัด รายได้ 24,881 ล้านบาท กำไร 1,254 ล้านบาท
ธุรกิจดิสเคาน์สโตร์
บริษัท เอก-ชัย ดีสทริบิวชั่น ซิสเทม จำกัด (เทสโก้ โลตัส) รายได้ 218,164 ล้านบาท กำไร 9,118 ล้านบาท
บริษัท สยามแม็คโคร จำกัด (มหาชน) รายได้ 186,754 ล้านบาท กำไร 6,178 ล้านบาท
บริษัท บิ๊กซี ซูเปอร์เซ็นเตอร์ จำกัด (มหาชน) รายได้ 117,351 ล้านบาท กำไร 5,095 ล้านบาท
ธุรกิจซูเปอร์มาร์เก็ต
บริษัท เซ็นทรัล ฟู้ด รีเทล จำกัด (ท็อปส์) รายได้ 39,582 ล้านบาท กำไร 702 ล้านบาท
บริษัท วิลล่า มาร์เก็ท เจพี จำกัด รายได้ 6,154 ล้านบาท กำไร 282 ล้านบาท
บริษัท ฟู้ดแลนด์ซุปเปอร์มาร์เก็ต จำกัด รายได้ 6,124 ล้านบาท กำไร 165 ล้านบาท
ธุรกิจร้านสะดวกซื้อ
บริษัท ซีพี ออลล์ จำกัด (มหาชน) (7-11, แม็คโคร) รายได้ 489,403 ล้านบาท กำไร 19,907 ล้านบาท
บริษัท เซ็นทรัล แฟมิลี่มาร์ท จำกัด รายได้ 17,441 ล้านบาท ขาดทุน 276 ล้านบาท
บริษัท สห ลอว์สัน จำกัด รายได้ 2,376 ล้านบาท ขาดทุน 230 ล้านบาท
ร้านค้าปลีกขายสินค้าเฉพาะอย่าง
บริษัท เซ็นทรัล วัตสัน จำกัด รายได้ 14,667 ล้านบาท กำไร 1,657 ล้านบาท
บริษัท บู๊ทส์ รีเทล (ประเทศไทย) จำกัด รายได้ 7,512 ล้านบาท กำไร 197 ล้านบาท
บริษัท ซี อาร์ ซี สปอร์ต จำกัด (ซูเปอร์สปอร์ต) รายได้ 9,176 ล้านบาท กำไร 707 ล้านบาท
บริษัท เพาเวอร์บาย จำกัด รายได้ 18,446 ล้านบาท กำไร 235 ล้านบาท
บริษัท ซีโอแอล จำกัด (มหาชน) (ออฟฟิศเมท, บีทูเอส) รายได้ 12,214 ล้านบาท กำไร 502 ล้านบาท
บริษัท ซีเอ็ดยูเคชั่น จำกัด (มหาชน) รายได้ 3,770 ล้านบาท ขาดทุน 26 ล้านบาท
จากข้อมูลทั้งหมด สังเกตได้ว่า
ธุรกิจร้านสะดวกซื้อและธุรกิจดิสเคาน์สโตร์จะมีรายได้สูงเป็นหลักแสนล้านบาท ซึ่งสูงกว่าค้าปลีกกลุ่มอื่นๆ เนื่องจากมีกลุ่มลูกค้าที่กว้างกว่า อย่างกรณีของ ร้าน 7-11 มีลูกค้าใช้บริการกว่า 12.8 ล้านคนต่อวัน หรือของเทสโก้ โลตัส ก็มีลูกค้าใช้บริการกว่า 2.1 ล้านคนต่อวัน
ปิดท้ายด้วยข้อมูลที่น่าสนใจ รู้ไหมว่าในช่วงระหว่างปี 2558 - 2560 นั้น อุตสาหกรรมค้าปลีกมีการลงทุนรวมกันกว่า 130,200 ล้านบาท เฉลี่ยปีละ 43,400 ล้านบาท
ทำให้มีการจ้างงานโดยตรงมากกว่า 600,000 คน และการจ้างงานทางอ้อมอีกกว่า 150,000 คน จึงทำให้ธุรกิจค้าปลีกนั้นกลายเป็นส่วนหนึ่งที่สำคัญต่อเศรษฐกิจของประเทศไทยเลยทีเดียว..
----------------------
นอกจากเรื่องธุรกิจค้าปลีกแล้ว ยังมีเรื่องราวธุรกิจให้ติดตามอีกมากมาย ได้ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-
-